Budapestről irányítanák a debreceni repteret - Napi.hu
Budapestről irányítanák a debreceni repteret
A debreceni repülőtér légiforgalmának Budapestről történő irányításához szükséges eszközök beszerzésére írt ki pályázatot a HungaroControl Magyar Légiforgalmi Szolgálat Zrt. - írja az MTI.
Szász Péter, 2018. január 4. csütörtök, 20:42
Az Európai Unió hivatalos közbeszerzési értesítőjében megjelent felhívás szerint a HungaroControl kamerarendszer, illetve a repülőgépek radarjeleit fogó, úgynevezett ADS-B jeladók beszerzésére és telepítésére írt ki felhívással induló tárgyalásos eljárást. Az ismertetőből derül ki, hogy ezeket a rendszereket a magyar légiforgalmi szakszolgálat a távoli toronyirányítás bevezetéséhez használná fel, vagyis a debreceni repülőtér, illetve körzetének irányítását Budapestről végeznék.
A HungaroControl a kamerákon, illetve jeladókon kívül egy feldolgozó és megjelenítő rendszert is létrehoz majd, ennek képesnek kell lennie a szakszolgálat budapesti, Igló utcai épületében két panorámaképet és azon a radarinformációkat megjeleníteni.
A repülőtér légiforgalmi irányításának fejlesztéséről még 2016 év végén született kormányhatározat, a célra akkor a kormányzat az állami HungaroControlnak 1,3 milliárd forint plusz forrást biztosított.
A debreceni repülőtéren csak repüléstájékoztató szolgálat működik, ezt fogja leváltani az új irányítás Budapestről.